Document ID: 32013R1147

REGULAMENTUL DE PUNERE ÎN APLICARE (UE) NR. 1147/2013 AL COMISIEI
din 14 noiembrie 2013
de modificare a Regulamentului (CE) nr. 1121/2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește schema de plată unică pe suprafață pentru fermieri din Cipru
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 142 litera (e),
întrucât:
(1)
Articolul 124 alineatul (1) din Regulamentul (CE) nr. 73/2009 prevede norme care stabilesc suprafața agricolă a noilor state membre inclusă în schema de plată unică pe suprafață prevăzută la articolul 122 din respectivul regulament.
(2)
În conformitate cu articolul 89 din Regulamentul (CE) nr. 1121/2009 al Comisiei (2), suprafețele agricole pentru Cipru sunt stabilite în anexa VIII la respectivul regulament.
(3)
Prin scrisoarea din 13 august 2013, Cipru a informat Comisia că și-a revizuit suprafața agricolă utilizată, eligibilă pentru schema de plată unică pe suprafață în conformitate cu articolul 124 alineatul (1) din Regulamentul (CE) nr. 73/2009. Revizuirea ia în considerare faptul că mulți producători și-au abandonat în ultimii ani terenurile cultivate, ca urmare a unor condiții meteorologice excepționale în perioada 2006-2009, manifestate prin perioade de secetă severă și printr-un deficit de apă în aprovizionarea sistemelor de irigație, care au avut un impact puternic asupra integrității rețelei de baraje din Cipru. În consecință, suprafața totală pentru care se solicită plata unică pe suprafață a scăzut începând cu 2007, ceea ce demonstrează natura permanentă a abandonării terenurilor și justifică o revizuire a suprafeței agricole utilizate. În plus, revizuirea rezultă din experiența dobândită în ultimii ani cu ocazia verificării condițiilor de eligibilitate pentru plata unică pe suprafață în cadrul schemei de plată unică pe suprafață, care a dus la o actualizare a sistemului de identificare a parcelelor agricole menționat la articolul 17 din Regulamentul (CE) nr. 73/2009 și care a arătat că suprafața agricolă utilizată, menținută în bune condiții agricole la 30 iunie 2003, era mai mică decât se estimase anterior. În consecință, suprafața agricolă pentru schema de plată unică pe suprafață ar trebui redusă la 127 000 ha.
(4)
Prin urmare, Regulamentul (CE) nr. 1121/2009 ar trebui modificat în consecință.
(5)
Modificarea propusă de prezentul regulament ar trebui să se aplice cererilor de ajutor începând cu anul calendaristic 2013.
(6)
Măsurile prevăzute de prezentul regulament sunt conforme cu avizul Comitetului de gestionare privind plățile directe,
ADOPTĂ PREZENTUL REGULAMENT:
Articolul 1
În anexa VIII la Regulamentul (CE) nr. 1121/2009, rândul referitor la Cipru se înlocuiește cu următorul rând:
„Cipru
127”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică cererilor de ajutor din anul calendaristic 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 noiembrie 2013.

Labels: 20
18
5
6